  Анжелика Тихонова корреспондент «Образование» йӧскалык ӵектос улсын Удмуртиысь кык коррекционной школаослэсь тӥрлыксэс выльдозы. Грантъёс тазалыксыя сюбегатэм луонлыкен пиналъёсты дышетӥсь Воткаысь школа но Якшур-Бӧдья ёросысь Тылоысь школа-интернат басьтозы. Со сярысь элькун тӧролэн но кивалтэтлэн пресс-службазы ивортӥз. Воткаысь школаын карысь сяна, матысь ёросъёсысь но 180 пиналъёс дышетско. Нош Тылоын – 195 нылпиос, соос пӧлын ляб визьем пиналъёслы юрт-интернатысь но. 2021-тӥ ар пумозь ужъюртъёсы кулэ луись туала ужан тӥрлык вуттозы: компьютеръёс басьтозы, мастерскойёссэс выльдозы, дефектологъёслы, логопедъёслы, психологъёслы висъетъёссэс умоятозы, ватсаса тодон-валан сётон программаосты улонэ пыӵатон понна тӥрлык, электрон дышетон пособиос но мукетсэ ваёзы. Туала тӥрлык пуктон понна дышетсконниосы тупатъянъя ужкагазъёс эскеронэз ортчизы ни, тупатъян ужъёсты матысь дыре кутскозы Пусъём, 2020-тӥ арын йӧскалык ӵектос улсын Ижкарысь 39 но 79 номеро школаосысь технология урокъёслы мастерскойёсты, психологъёслы, дефектологъёслы, логопедъёслы висъетъёсты выльдӥзы, диагностикалы тӥрлык, пиналъёслэсь визьзэс азинтыны юрттӥсь арбериос басьтӥзы. 2024-тӥ арозь «Образование» йӧскалык ӵектосъя Удмуртиысь 12 коррекционной школаос грантъёс басьтозы (арлы быдэ кык школа). Тодэ вайытом, туэ Алнаш ёросын кык «Точка роста» центръёс усьтозы.  Тегъёс: Дышетон Удмуртия пиналъёс школаос Вотка Якшур-Бӧдья  